**Jegyzőkönyv**

**Készült**: A Térségfejlesztési Bizottság 2014. december 4-én, a Megyeháza I. emeleti tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk:** Köszönti a megjelenteket és megállapítja, hogy a bizottság a jelen lévő 11 taggal határozatképes. Elmondja, hogy egy időközben bekövetkezett személyi változás miatt a meghívóban szereplő 5. napirendi pont kiegészítését terjeszti elő a közgyűlés elnöke, mely szerint a következőképpen változna a napirendi pont címe „A Zala Megyei Területfejlesztési Ügynökség Nonprofit Kft. alapító okiratának módosítása és felügyelőbizottsági tagjának megválasztása”. Megkérdezi, hogy van-e esetleg valakinek kérdése, észrevétele a javaslattal kapcsolatban, illetve egyéb napirendi javaslata.

Mivel ilyen nem merül fel, szavazásra teszi fel a módosított napirendet, melyről a bizottság az alábbi határozatot hozza:

**44/2014. (XII.4.) TB számú határozat**

A Térségfejlesztési Bizottság egyhangúlag elfogadta napirendjét az 5. napirendi pont kiegészítésével, melynek címe a következőképpen változik: „A Zala Megyei Területfejlesztési Ügynökség Nonprofit Kft. alapító okiratának módosítása és felügyelőbizottsági tagjának megválasztása”.

**A Zala Megyei Közgyűlés hatáskörébe tartozó személyi delegálások módosítása**

**Fodor Márk:** Megkérdezi, hogy az előterjesztett delegálásokkal kapcsolatban van-e valakinek észrevétele. Egyúttal jelzi, hogy a most még érvényben lévő SZMSZ-ben rögzítettek szerint ő a személyes érintettsége miatt nem szavaz ennél a napirendi pontnál.

Mivel további kérdés, észrevétel nem merül fel, szavazásra teszi fel a határozati javaslatot, melyről a bizottság az alábbi határozatot hozza:

**45/2014. (XII.4.) TB számú határozat**

A Térségfejlesztési Bizottság 7 igen szavazattal és 3 tartózkodással elfogadja a Zala Megyei Közgyűlés hatáskörébe tartozó személyi delegálások módosítására előterjesztett javaslatot és javasolja közgyűlés elé terjesztését.

**A Nyugat-dunántúli Regionális Területfejlesztési Konzultációs Fórum tagdelegálásokról hozott döntésének jóváhagyása**

**Fodor Márk:** Felkéri a Hivatal képviselőjét egy rövid szóbeli kiegészítésre az előterjesztéshez kapcsolódóan.

**Dr. Mester László**: Tájékoztatja a bizottságot, hogy a Régiók Bizottsága Nemzeti Delegációjába történő tagjelölésre és az előterjesztésben foglalt egyéb szervezetekbe történő tagdelegálásra vonatkozó döntési jogkör a Nyugat-dunántúli Regionális Területfejlesztési Konzultációs Fórumhoz tartozik, amelynek tagja a Zala Megyei Közgyűlés elnöke, aki kérte, hogy a tagdelegálásokról szóló döntés jóváhagyás céljából kerüljön a megyei közgyűlés elé.

**Fodor Márk**: Megkérdezi, hogy van-e valakinek észrevétele vagy további kérdése a tagdelegálásokkal kapcsolatban.

Mivel ilyen nem merül fel, szavazásra bocsátja a határozati javaslatot, melyről a bizottság az alábbi határozatot hozza:

**46/2014. (XII.4.) TB számú határozat**

A Térségfejlesztés Bizottság 3 tartózkodás mellett 8 igen szavazattal elfogadja a Nyugat-dunántúli Regionális Területfejlesztési Konzultációs Fórum tagdelegálásokról hozott 3/2014. (XI.18.) számú határozatában foglaltak szerinti döntését és javasolja közgyűlés elé terjesztését.

**Rendelet-tervezet a Zala Megyei Közgyűlés Szervezeti és Működési Szabályzatáról szóló 3/2014. (II.20.) ÖR számú rendelet módosításáról**

**Fodor Márk:** Felkéri a Hivatal munkatársát az SZMSZ módosítás szükségességének és tartalmának rövid szóbeli összefoglalására.

**Dr. Györke Gyöngyi**: Elmondja, hogy a 2014. november 26-án lépett hatályba az egyes önkormányzatokat érintő törvények módosításáról szóló 2014. évi LXXI. törvény, melynek értelmében nem kell alkalmazni a személyes érintettségre vonatkozó eljárást abban az esetben, ha a képviselőtestület döntéshozatala saját tagjának választására, kinevezésére, megbízására vagy delegálására irányul. Ezt a módosítást építettük be a módosított Szervezeti- és Működési Szabályzatba.

**Fodor Márk**: Megkérdezi, hogy van-e valakinek további kérdése vagy javaslata az előterjesztéssel kapcsolatban.

Mivel ilyen nem merül fel, a bizottság az alábbi határozatot hozza:

**47/2014. (XII.4.) TB számú határozat**

A Térségfejlesztési Bizottság egyhangúlag jóváhagyja a Zala Megyei Közgyűlés Szervezeti és Működési Szabályzatáról szóló 3/2014. (II.20.) ÖR számú rendelet módosításáról szóló rendelet-tervezetet és javasolja közgyűlés elé terjesztését.

**Rendelet-tervezet a Zala Megyei Önkormányzat 2014. évi költségvetésének módosítására**

**Fodor Márk**:Felkéri a Hivatal munkatársát egy rövid szóbeli kiegészítésre a módosítással kapcsolatban.

**Hellerné Vizsy Rita**: Elmondja, hogy az előterjesztés a költségvetés módosításának okait részletesen tartalmazza. Az előző módosítás óta bérkompenzációra kaptunk állami támogatást. Az önkormányzati választásokkal kapcsolatban az IM rendelet alapján a Területi Választási Irodát megillető normatíva került betervezésre. Ezen kívül többletkiadással nem járó előirányzat átcsoportosításokra tettünk javaslatot, többek között az informatikai kiadásokkal kapcsolatban, SI-HU pályázat megvalósításával kapcsolatban. A módosítások után a költségvetés főösszege 603.538 e Ft-ra változik.

**Fodor Márk**: Megkérdezi, hogy van-e valakinek kérdése a költségvetés módosításával kapcsolatban.

Mivel ilyen nem merül fel, a bizottság az alábbi határozatot hozza:

**48/2014. (XII.4.) TB számú határozat**

A Térségfejlesztési Bizottság 3 nem szavazat mellett 8 igen szavazattal jóváhagyja a Zala Megyei Önkormányzat 2014. évi költségvetésének módosítására vonatkozó rendelet-tervezetet és javasolja közgyűlés elé terjesztését.

**A Zala Megyei Területfejlesztési Ügynökség Közhasznú Nonprofit Kft. alapító okiratának módosítása és felügyelő bizottsági tagjának megválasztása**

**Fodor Márk**: Üdvözli a bizottsági ülésen megjelent Bali Józsefet, a kft. ügyvezetőjét és felkéri az előterjesztésben foglaltak rövid szóbeli kiegészítésére.

**Bali József**: Elmondja, hogy a kft. alapító okiratának módosításával jogszabályi kötelezettségnek teszünk eleget, mivel közhasznú jogállásának 2014. június 1-i törlését követően a kft. csak úgy szerezheti azt vissza, ha teljesíti az arra vonatkozó előírásokat. Tájékoztatja a bizottságot, hogy a speciális döntési helyzet miatt – a megyei közgyűlés üléseinek időpontjához kell igazodniuk – türelmet kértek a Cégbíróságtól a jogszabályi kötelezettségek teljesítésére, amit meg is kaptak.

Tekintettel arra, hogy jelentős számú új tagja van a bizottságnak, röviden bemutatja a kft-t és annak tevékenységét. Elmondja, hogy jelenleg 2 futó pályázatuk van, melyek közül most zárják le a LAMAPROM elnevezésűt és megvalósítás alatt áll egy területi tervezési projektjük, továbbá a kft. látja el az M9 Térségi Fejlesztési Tanács munkaszervezeti feladatait.

**Fodor Márk**: Kéri a bizottság tagjait, hogy tegyék fel esetleges kérdéseiket Bali úrnak a kft. működésével kapcsolatban, illetve tegyék meg javaslataikat, észrevételeiket. Megkérdezi a tagokat, hogy a kiegészítésben foglalt Felügyelő Bizottsági tagjelöléssel kapcsolatban van-e valakinek egyéb javaslata vagy észrevétele.

Mivel kérdés, észrevétel vagy javaslat nem merül fel, a bizottság az alábbi határozatot hozza:

**49/2014. (XII.4.) TB számú határozat**

A Térségfejlesztési Bizottság egyhangúlag jóváhagyja a Zala Megyei Területfejlesztési Ügynökség Közhasznú Nonprofit Kft. alapító okiratának előterjesztés szerinti módosítását, egyetért Szalóki Jenő felügyelő bizottsági taggá választásával és javasolja ezek közgyűlés elé terjesztését.

**A Zala Megyei Közgyűlés 2015. I. félévi munkatervének elfogadása**

**Fodor Márk**: Megkérdezi, hogy a kiküldött munkatervhez van-e valakinek további javaslata vagy kérdése.

**Völgyi Zoltán**: Megkérdezi, hogy a Zakó László képviselő úr által beterjesztett három napirendi pontra vonatkozó javaslat miért nem került be a munkatervbe.

**Fodor Márk**: Elmondja, hogy a javasolt öt napirendi pontból kettő bekerült a munkatervbe, a másik három téma viszont a Zala Megyei Önkormányzat hatáskörén kívül esik, így azok most nem kerülhettek be.

**Dr. Mester László**: Tájékoztatja a bizottság tagjait, hogy Elnök úr jelen volt a mai napon két bizottsági ülésen és ott tájékoztatta Zakó László képviselő urat az előbb említettekről. A területfejlesztési operatív programok jelenleg még nem véglegesek. Amikor azok véglegessé válnak, akkor javasolja, hogy a közgyűlés térjen vissza a Zakó úr által felvetett témákhoz.

**Fodor Márk**: Kérdezi az ülésen jelen lévő Zakó László képviselő urat, hogy elfogadható-e számára a válasz.

**Zakó László**: Igen, választ kapott kérdésére a korábbi bizottsági ülésen Elnök úrtól, tudomásul vették azt, de képviselőcsoportja tagjai tartózkodni fognak a munkatervre vonatkozó szavazásnál.

**Fodor Márk**: Amennyiben nincs további észrevétel a munkatervvel kapcsolatban, akkor szavazásra bocsátja az előterjesztés szerinti munkatervet.

A bizottság az alábbi határozatot hozza:

**50/2014. (XII.4.) TB számú határozat**

A Térségfejlesztési Bizottság 8 igen szavazattal és 3 tartózkodással elfogadja a Zala Megyei Közgyűlés 2015. I. félévi munkatervét és javasolja közgyűlés elé terjesztését.

**A Zala Megyei Önkormányzati Hivatal 2015. évi belső ellenőrzési tervének jóváhagyása**

**Fodor Márk**: Felkéri Főjegyző urat, hogy röviden ismertesse az előterjesztésben foglaltakat.

**Dr. Mester László**: Tájékoztatja a bizottság tagjait, hogy az előterjesztés 4. számú melléklete tartalmazza a jövő évi ellenőrzések tárgyát, mely szerint a 2015. évben 2 pályázat és a kft. pályázatainak utóellenőrzését tervezzük. Azért csak ennyit, mert a hivatal munkatársa csak részmunkaidőben látja el ezt a feladatot. Ugyanakkor az erre a tevékenységre tervezhető időkeret 30%-át meghagytuk az ellenőrzések körének esetleges bővítésére.

**Fodor Márk**: Kérdezi, hogy van-e valakinek kérdése, egyéb hozzáfűzni valója a témához.

Mivel ilyen nem merül fel, a bizottság az alábbi határozatot hozza:

**51/2014. (XII.4.) TB számú határozat**

A Térségfejlesztési Bizottság egyhangúlag jóváhagyja a Zala Megyei Önkormányzati Hivatal 2015. évi belső ellenőrzési tervét és javasolja közgyűlés elé terjesztését.

**Fodor Márk**: Ezzel a mai napon megtárgyalandó napirendi pontok végére értünk, van-e esetleg valakinek egyéb észrevétele?

Amennyiben nincs ilyen, akkor megköszöni a bizottsági ülésen való részvételt és az ülést lezárja.

k.m.f.

Fodor Márk

a Térségfejlesztési Bizottság elnöke